නෙලූව - ලංකාගම - පිටදෙණිය මාර්ගයේ ප්‍රතිසංස්කරණ කටයුතු තෙමසක් තුළ නිම කිරීමටත්, එහිදී වන රක්ෂිතයට හෝ පරිසර පද්ධතියට කිසිදු හානියක් සිදු නොවිය යුතු බවත්, ජනාධිපති ගෝඨාභය රාජපක්ෂ අවධාරණය කළා.ඒ, එම මාර්ග ප්‍රතිසංස්කරණයේදී සිංහරාජ වන සංරක්ෂිතයට හානි වනබව විද්‍යුත් මුද්‍රිත සහ සමාජ මාධ්‍ය මගින් පළ වූ ප්‍රචාරවල සත්‍ය අසත්‍යතාව සියැසින් දැක විද්වතුන්ගේ සහ ප්‍රදේශවාසීන්ගේ අදහස් විමසීමට නෙලූව - ලංකාගම ප්‍රදේශයේ ජනාධිපතිවරයා අද (29) සිදුකළ සංචාරයේදීයි.පරිසරවේදීන් එල්ල කළ චෝදනා සමග ප්‍රතිසංස්කරණ කටයුතු අත්හිටුවන ලෙස මීට පෙර ජනාධිපතිවරයා නියෝග කර තිබුණා.ප්‍රතිසංස්කරණය කෙරෙන මාර්ගය නිරීක්ෂණය සඳහා  මාර්ග සංවර්ධන, වනජීවි සහ වනරක්ෂන, පරිසර සහ අදාළ සියලු අමාත්‍යාංශ නිලධාරීන් එක්ව තිබෙනවා.නෙළුව -  ලංකාගම මාර්ග ප්‍රතිසංස්කරණයේ දී  සිංහරාජ වන රක්ෂිතයට හානිවන බවට පසුගිය දින කිහිපය තුළ වාර්තා වුනා.සිංහරාජ වන රක්ෂිතය හා මාර්ගය ප්‍රතිසංස්කරණයට ලක්වන ග්‍රාමීය ප්‍රදේශවල පරිසර පද්ධතිය රැක ගනිමින් දිගු කලක සිට ඇති ජනතාවගේ දැඩි අවශ්‍යතාවක් වන මාර්ගයේ ඉදිකිරීම් කළයුතු බවයි ජනාධිපතිවරයා මෙහිදී පෙන්වා දී ඇත්තේ.එමෙන්ම පරිසරයට හානි නොවන පරිදි ජනතා අවශ්‍යතා ඉටුකිරීම සිය අභිලාෂය බව ද ජනාධිපති ගෝඨාභය රාජපක්ෂ අවධාරණය කළා.ලංකාගම ගම්මානය වළගම්බා රජ දවස දක්වා දිව යන ඉතිහාසයකට උරුමකම් කියන අතර තේ වගාව ප්‍රදේශයේ ප්‍රධාන ජීවනෝපායයි.සියවසකට අධික කාලයක සිට ගැමියන් සිංහරාජ වන රක්ෂිතය ආසන්නයේ වැටී ඇති මාර්ගයේ දෙනියායට සහ නෙළුවට තේ දළු රැගෙන යනවා.